Broj: 711-I-1731-P-204/23-02-17

Zagreb, 23. kolovoza 2023.

 **Željka Novak**

 **članica Gradskog vijeća Grada Čakovca**

**Predmet: očitovanje na zahtjev; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 22. kolovoza 2023. pod brojem 711-U-6661-P-204/23-01-27 zaprimilo zahtjev za očitovanjem koji je podnijela Željka Novak, članica Gradskog vijeća Grada Čakovca.

U zahtjevu podnositeljica postavlja upit je li osnovana prijava sukoba interesa vezana za primjenu Kodeksa ponašanja članova Gradskog vijeća Grada Čakovca. Naime, podnositeljica traži mišljenje smije li kao sestra gradonačelnice Grada Čakovca, koja je s njom povezana osoba, glasati za sve točke dnevnog reda sjednice Općinskog vijeća koje predloži navedena gradonačelnica, iako iz sadržaja predloženih akata ne proizlazi bilo kakav sukob interesa, te traži mišljenje Povjerenstva predstavlja li navedeno krvno srodstvo automatski situaciju sukoba interesa, te u kojim bi se slučajevima trebala izuzeti od glasovanja.

Zaključno napominje da je Kodeksom ponašanja u članku 3. stavku 3. propisano da privatni interes obuhvaća imovinsku i neimovinsku korist članova Gradskog vijeća Grada Čakovca i povezanih osoba, te da prema stavku 4. istoga članka poslovni odnos obuhvaća ugovore o javnoj nabavi, kupoprodaji, služnosti, zakup, najam, koncesije i koncesijska odobrenja, potpore za zapošljavanje i poticanje gospodarstva, stipendije učenicima i studentima, sufinanciranje prava iz programa javnih potreba te druge potpore koje se isplaćuju iz proračuna, za koje ističe kako nije glasovala o ovim pitanjima.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprečavanju sukoba interesa („Narodne novine“ br. 143/21., dalje u tekstu: ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3. i 4. ZSSI-a na 20. sjednici održanoj 23. kolovoza 2023. godine daje očitovanje, kako slijedi.

Sukladno članku 4. stavku 1. ZSSI-a predstavnička tijela jedinica lokalne i područne (regionalne) samouprave dužna su donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Povjerenstvo ponajprije utvrđuje da Željka Novak kao članica Gradskog vijeća Grada Čakovca nije obveznica ZSSI-a, već da je to njezina sestra u svojstvu gradonačelnice Grada Čakovca.

Nadalje, prema odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) gradonačelnik priprema prijedloge općih akata, među kojima je i proračun, te Gradsko vijeće raspravlja i glasuje o prijedlozima tih akata.

Situacija sukoba interesa članice Gradskog vijeća Grada Čakovca te način postupanja u takvoj situaciji propisan je Kodeksom ponašanja navedenog predstavničkog tijela.

S time u vezi, dvojba nalazi li se članica Gradskog vijeća Grada Čakovca u sukobu interesa u situaciji kada odlučuje o donošenju općih akata koje u okviru svoje sestre nadležnosti predlaže gradonačelnica Grada Čakovca, ujedno njezina sestra, uređuje se predmetnim Kodeksom ponašanja, koji Povjerenstvo nije ovlašteno tumačiti i primjenjivati, već to čini tijelo određeno tim Kodeksom.

Slijedom navedenog, Povjerenstvo je dalo očitovanje kako je naprijed navedeno.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana